Broj: 711-I-1614-P-196/22-02-23

Zagreb, 8. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Aleksandra Puha, odvjetnika iz Pule,** za davanjem očitovanja Povjerenstva, na 166. sjednici, održanoj 8. travnja 2022., daje sljedeće:

**OČITOVANJE**

1. **Nije u suprotnosti s odredbama ZSSI/21-a, ako je to određeno ugovorom ili nekim drugim aktom kojim se uređuje radnopravni status obveznika, da uz plaću za obnašanje javnih dužnosti, ostvari povećanje osnovice plaće za navršene godine radnog staža, jer navedeni primitak ne predstavlja dodatnu naknadu za obnašanje javne dužnosti čiji bi primitak bio suprotan članku 7. točki d) ZSSI/21-a.**
2. **Podaci o primanjima partnera obveznika obuhvaćaju podatke o mjesečnoj bruto i neto plaći te drugim primicima, podatke o subvencijama, donacijama, poticajima i stipendijama u njegovu korist, a u slučaju kad je partner obveznika zaposlen kod poslodavca kod kojeg se podaci o plaći i drugim materijalnim pravima smatraju poslovnom tajnom, takav iznos plaće se ne upisuje u imovinsku karticu, već se u napomeni iste navodi da se radi o poslovnoj tajni, a da su podaci o plaći dostavljeni Povjerenstvu. Isti će podatak o mjesečnoj bruto i neto plaći partnera obveznika biti javno nedostupan ukoliko obveznik dostavi dokument poslodavca kojim je određeno da predstavlja poslovnu tajnu.**

Obrazloženje

Zahtjev za davanjem očitovanja Povjerenstva podnio je Aleksandar Puh, odvjetnik iz Pule. U knjigama ulazne pošte Povjerenstva zahtjev je zaprimljen 23. ožujka 2022. pod poslovnim brojem 711-U-3814-P-196/22-01-2, povodom kojeg se vodi predmet broj P-196/22.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

U zahtjevu podnositelj traži očitovanje u vezi dijela plaće koji bi obveznici ZSSI/21-a imali s osnova dodatka na radni staž od 0.5% za navršenu godinu staža bilo kod poslodavca ili općenito, odnosno bi li se navedeni primitak smatrao kao dio plaće obveznika. U odnosu na obvezu dostave podataka o primanjima partnera obveznika koji se smatraju poslovnom tajnom, podnositelj traži očitovanje koje je podatke potrebno dostaviti kod ispunjavanja imovinske kartice u slučaju kada su podaci partnera obveznika u ugovoru navedeni kao poslovna tajna.

Člankom 3. stavcima 1. i 2. ZSSI/21-a propisani su obveznici u smislu navedenog Zakona.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitci dodatnih naknada za poslove obnašanja javnih dužnosti.

Dana 31. siječnja 2022. Povjerenstvo je donijelo Smjernicu broj 711-I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI/21-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Slijedom navedenom, sukladno članku 7. točki d) ZSSI/21-a obveznici navedenog Zakona ne smiju pored plaće koju primaju za njezino obnašanje ostvarivati druge primitke, kao što su isplate božićnice, regresa za godišnji odmor, dara za dijete, nagrade (bonusa) za ostvarene rezultate poslovanja i druge oblike dodatnog nagrađivanja, te uplate u dobrovoljni mirovinski fond, dodatno zdravstveno osiguranje, životno osiguranje i sl., jer se ovi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.

Povećanje osnovice plaće za navršene godine radnog staža ne može se smatrati dodatnom naknadom za poslove obnašanja javne dužnosti budući da se radi o jednom od mjerila koji se koristi prilikom izračuna plaće.

Stav u pogledu povećanja osnovice plaće za navršene godine radnog staža Povjerenstvo je potvrdilo u Dopuni Smjernice o zabrani primitka dodatne naknade broj: 711-I-518-R-34/22-02-17 od 12. travnja 2022. kojom je povećanje osnovice plaće za navršene godine radnog staža izrijekom utvrđeno kao novčani primitak koji obveznici navedeni u članku 3. stavku 1. i 2. ZSSI/21-a, koji temeljem ugovora o radu ili svakog drugog akta o zasnivanju radnog odnosa obnašaju javnu dužnost, smiju primati, jer isti primitak ne predstavlja dodatnu naknadu za obnašanje javne dužnosti čiji bi primitak bio suprotan članku 7. točki d) ZSSI/21-a.

Povjerenstvo napominje da se navedeno tumačenje odnosi samo na povećanje osnovice plaće koju obveznik prima za obnašanje javne dužnosti u smislu odredbe članka 5. stavka 1. točke 2. ZSSI/21-a, dok se na povećanje plaće s osnove navršene godine radnog staža od drugog poslodavca, a koju bi eventualno ostvarivao obveznik koji dužnost ne obnaša profesionalno, ne primjenjuju odredbe ZSSI/21-a, osim što je istu obveznik dužan navesti u imovinskoj kartici.

Člankom 11. stavkom 2. ZSSI/21-a propisano je da imovinska kartica, pored ostalog, sadrži i podatke o osnovnom osobnom stanju partnera obveznika, dok je stavkom 3. propisano da imovinska kartica sadrži podatke o imovini obveznika, njegova partnera i maloljetne djece, stečene po svim pravnim osnovama.

Prema članku 13. stavku 2. ZSSI/21-a podaci iz imovinske kartice, osim podataka iz stavka 5. toga članka, javno su dostupni i objavljuju se bez suglasnosti obveznika, uz iznimku podataka o primanjima njegova partnera ako je on zaposlen kod poslodavca kod kojeg se podaci o plaći i drugim materijalnim pravima smatraju poslovnom tajnom. Također je propisano da partner obveznika ne smije zbog dostavljanja podataka o plaći Povjerenstvu u okviru ispunjavanja imovinske kartice obveznika snositi nikakve štetne posljedice kod poslodavca zbog otkrivanja poslovne tajne.

Povjerenstvo je temeljem ovlaštenja iz članka 11. stavka 10. ZSSI/21-a Pravilnikom o imovinskoj kartici obveznika Zakona o sprječavanju sukoba interesa („Narodne novine“, broj 8/22., u daljnjem tekstu: Pravilnik) utvrdilo obrazac imovinske kartice te podatke iz članka 11. stavaka 3. do 9. ZSSI/21-a koji se prijavljuju u obrascu, dio obrasca koji se obvezno objavljuje te dio obrasca koji se javno ne objavljuje sukladno članku 13. stavcima 2. i 5. istoga Zakona.

Sukladno članku 6. stavku 1. Pravilnika obrazac imovinske kartice obuhvaća sljedeće osnovne rubrike podataka: opće informacije o obvezniku, njegovom partneru i maloljetnoj djeci, podatke o dužnostima i drugim poslovima obveznika, o članstvima i funkcijama obveznika u drugim pravnim osobama, podatke o prihodima i imovini obveznika, obveznikova partnera i obveznikove maloljetne djece.

Prema stavku 8. istog članka Pravilnika podaci o prihodima obuhvaćaju i podatke o mjesečnoj bruto i neto plaći te drugim primicima bračnog druga/izvanbračnog druga/životnog partnera, podatke o subvencijama, donacijama, poticajima i stipendijama u korist obveznika, bračnog druga/izvanbračnog druga/životnog partnera i maloljetne djece obveznika te se uz podatke o prihodima navodi naziv i OIB poslodavca, odnosno isplatitelja.

Sukladno stavku 9. istoga članka Pravilnika podaci iz stavka 8. podrazumijevaju: dohotke od nesamostalnog rada, dohotke od samostalne djelatnosti, dohotke od imovine i imovinskih prava, dohotke od kapitala, drugi dohodak te primitke koji se ne smatraju dohotkom i primitke na koje se ne plaća porez na dohodak, sve sukladno posebnim propisima kojima je uređeno oporezivanje dohotka, osim primitaka koji predstavljaju naknadu putnih i drugih troškova rada obveznika, partnera ili maloljetne djece obveznika.

Prema stavku 10. istoga članka Pravilnika podaci iz stavka 8. se objavljuju, uključujući podatke o isplatitelju plaće iz radnog odnosa te isplatitelju subvencija, donacija, poticaja i stipendijama. Iznimno, ne objavljuju se podaci o mjesečnoj bruto i neto plaći partnera obveznika ako je on zaposlen kod poslodavca kod kojeg se podaci o plaći i drugim materijalnim pravima smatraju poslovnom tajnom. U tom slučaju se iznos plaće ne upisuje u imovinsku karticu, već se ta činjenica (da se radi i podatku koji predstavlja poslovnu tajnu) unosi u napomenu. Podaci o imenu, prezimenu i OIB-u fizičke osobe isplatitelja ostalih prihoda obveznika i drugih primitaka obveznikova partnera se ne objavljuju.

Sukladno navedenom, podaci o primanjima partnera obveznika obuhvaćaju podatke o mjesečnoj bruto i neto plaći te drugim primicima, podatke o subvencijama, donacijama, poticajima i stipendijama u njegovu korist te se uz podatke o prihodima navodi naziv i OIB poslodavca, odnosno isplatitelja. Navedeni podaci podrazumijevaju dohotke od nesamostalnog rada, dohotke od samostalne djelatnosti, dohotke od imovine i imovinskih prava, dohotke od kapitala, drugi dohodak te primitke koji se ne smatraju dohotkom i primitke na koje se ne plaća porez na dohodak, sve sukladno posebnim propisima kojima je uređeno oporezivanje dohotka, osim primitaka koji predstavljaju naknadu putnih i drugih troškova rada partnera obveznika.

Ako je partner obveznika zaposlen kod poslodavca kod kojeg se podaci o plaći i drugim materijalnim pravima smatraju poslovnom tajnom, ne objavljuju se podaci o mjesečnoj bruto i neto plaći partnera obveznika, a iznos plaće se ne upisuje u imovinsku karticu te se u napomeni navodi da je plaća partnera utvrđena poslovnom tajnom od strane poslodavca, a da su podaci o iznosima dostavljeni Povjerenstvu. U takvom slučaju, obveznik je dužan uz imovinsku karticu Povjerenstvu podnijeti dokaz o utvrđenju poslovne tajne (pravilnik o radu ili drugi opći akt ili ugovor o radu) te isplatnu listu iz koje je vidljiv bruto i neto iznos plaće partnera. Dostavljeni podaci koji predstavljaju poslovnu tajnu se ne objavljuju.

Slijedom svega navedenog, Povjerenstvo je dalo očitovanje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositelju zahtjeva, putem e-pošte
2. Objava na internetskoj stranici Povjerenstva
3. Pismohrana